钦定古今图书集成/明伦汇编/官常典/第552卷 > 吉翰
## 钦定古今图书集成/明伦汇编/官常典/第552卷 > 吉翰

按《宋书》本传，“翰字休文，冯翊池阳人也。初为龙骧将
军道怜参军，随府转征卤左军参军，员外散骑侍郎。
随道怜北征广固，赐爵建城县五等男。转道怜骠骑
中兵参军，从事中郎。为将佐十馀年，清谨刚正，甚为
高祖所知赏。永初三年，转道怜太尉司马。太祖元嘉元年，出督梁南秦二州诸军事、龙骧将军、西戎校尉”、
梁南秦二州刺史。三年，仇池氐杨兴平遣使归顺，并
儿弟为质。翰遣始平太守庞谘据武兴。仇池大帅杨
元遣弟难当率众拒谘，又遣将强《鹿皮》向白水。谘击
破，难当等并退走。其年，徙督益、宁二州梁之巴西、梓
潼、宕渠、南汉中、秦州之安固、怀宁六郡诸军事、益州
刺史，将军如故。在益州著美绩，甚得方伯之体，论者
称之。六年，以老疾征还。除彭城王义康司徒司马，加
辅国将军。时太祖经略河南，以翰为持节、监司、雝、并
三州诸军事、司州刺史，持节、将军如故。会前锋诸军
到，彦之等败退。明年，复为司徒、司马，将军如故。其年，
又假节、监徐兖二州、豫州之梁郡诸军事、徐州刺史，
将军如故。时有死罪囚，典签意欲活之，因翰入关斋
呈其事。翰省讫，语今且去，明可便呈。明旦，典签不敢
复入，呼之乃来，取昨所呈事视讫，谓之曰：“卿意当欲
宥此囚死命，昨于斋坐见其事，亦有心活之。但此囚
罪重，不可全贷，既欲加恩，卿便当代任其罪。”因命左
右收典签付狱杀之，原此囚生命。其刑政如此，其下
畏服，莫敢犯禁。明年卒官，时年六十。追赠征卤将军，
持节、监刺史如故。